গর্ভাবস্থায় প্রতিটি শিশু একে অপরের থেকে ভিন্ন আচরণ করে। গর্ভের শিশু সারাদিনে একটি নির্দিষ্ট সংখ্যক বার নড়াচড়া করবে—এমন কোনো কথা নেই। তাই গর্ভবতী মা প্রতিদিন কতবার নড়াচড়া অনুভব করেন সেই হিসাব রাখার প্রয়োজন নেই।[ref id=9] তবে শিশু পেটের ভেতরে যেভাবে নড়াচড়া করে সেই ধরন বা প্যাটার্ন বোঝার চেষ্টা করা জরুরি। যেমন, দিনের নির্দিষ্ট কোনো বেলায় নড়াচড়া বেড়ে অথবা কমে যায় কি না সেটি লক্ষ করা। এতে গর্ভের শিশুর স্বাভাবিক নড়াচড়ার ধরন সম্পর্কে মোটামুটি সঠিক ও নিশ্চিত একটি ধারণা তৈরি হবে। ফলে স্বাভাবিক ধরনে পরিবর্তন আসলে সেটি দ্রুত খেয়াল করে সঠিক সময়ে সঠিক ব্যবস্থা নেওয়া সহজ হবে।